**Slikkerstangen**

fon Gretchen Grosser

Uus Bääsjemääme hiede fröier altied wät foar uus Bäidene in hiere Kuffer, wan’t uk bloot drugede Apelstukke wieren. Deermäd kuud ju uus uuremäite bliede moakje. Toumoal kuud ju uk Bumse moakje inne Ponne, do smoakeden fillicht goud! Dät waas wät, wät wieren wie bliede!

„Jee“, kwaad Bääsjemääme, „wät meene jie dan wäil, iek häbe in Hamburg Kökene leerd un uk dät Bumsemoakjen.“ Dät leeuwden wie domoals fonsäärm un wieren gans stolt ap uus Bääsje.

Poolmsundai, foar füftich Jiere, hiede Bääsjemääme sogoar Slikkerstangen moaked. Unkel August suurgede foar platte, littje Holtspoune, un Bääsjemääme troalde do inne Ponne inne Runde in dän Bumskliester.

 Smoakelge Karamel-Slikkerstangen kreegen aal do Bäidene, do Taljans en Poolmstok broachten. Dät hiede sik oaber gau heeruumespreken unner aal do Bäidene, un uus Bääsjemääme hiede hiere breede Finsterboank ful stounden mäd Poolmstokke. Deeruur waas ju uk gjucht bliede, man Akkewülkes Bääsjemääme nit. Ju hiede fon hiere Bääsjebäiden uut Oosternboarch düt Jier naan Poolmstok kriegen. Ju waas deeruur ferträitelk un fräigede hiere Dochter Gretchen. Fonsäärm hiede ju hiere Wilma ätter Bääsjemääme soand mäd aan Poolmstok. Man ju waas deer wuddelk nit ankeemen.Wilma hiede unnerwains uk heerd: Bie Taljans rakt dät Slikkerstangen.

So moonige Poolmstok is dät Jier nit anne gjuchte Stede broachd wuden. Dät wieren do gjucht betüümde Tieden. Däälich, wier dät alles an Swäitigaid rakt, kriege wie oaber nit aan eentsigsten Poolmstok. Is dät nit benoardelk?

Uut: „Dööntjene un Fertälstere uut Seelterlound“, Bd. 3.

Woude ferkloorje:

*Bääsjemääme* – Großmutter; *Bääsje* – Oma; *uuremäite* – ganz besonders; *bliede* – glücklich; *Bumse* – Bonbons; *Poolmsundai* – Palmsonntag; *littje Holtspoune* – kleine Holzspäne; *smoakelge* – leckere; *Taljans* und *Akkewülkes* – Hausnamen; *betüümd* – sparsam, knapp; *benoardelk* - bedauerlich